Γνώμη

της συμβουλευτικής επιτροπής για τον έλεγχο των συγκεντρώσεων που εκδόθηκε κατά την 73η συνεδρίασή της, η οποία πραγματοποιήθηκε στις 24 Ιανουαρίου 2000 και συνεχίστηκε την 1η Φεβρουαρίου 2000, σχετικά με προκαταρκτικό σχέδιο απόφασης για την υπόθεση COMP/M.1628 - TotalFina/Elf

(2001/C 154/09)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη αποτελεί συγκέντρωση κατά την έννοια του άρθρου 3 παράγραφος 1, στοιχείο β του κανονισμού για τον έλεγχο των συγκεντρώσεων, και ότι έχει κοινοτική διάσταση όπως ορίζεται στο άρθρο 1 παράγραφος 2 του κανονισμού για τον έλεγχο των συγκεντρώσεων.

2. Τα περισσότερα μέλη της συμβουλευτικής επιτροπής συμφωνούν με την Επιτροπή ότι υπάρχουν οικείες αγορές προϊόντων για:

α) τη χονδρική πώληση βενζίνης με μόλυβδο, αμόλυβδης βενζίνης, πετρελαίου κίνησης (ντίζελ) και πετρελαίου θέρμανσης·

β) την παροχή αποθηκευτικών εγκαταστάσεων σε εισαγωγικές αποθήκες που συνδέονται με μέσα μεταφοράς χύδην·

γ) τη μεταφορά διϋλισμένων προϊόντων πετρελαίου μέσω αγωγού·

δ) την πώληση καυσίμων σε αυτοκινητοδρόμους·

ε) την πώληση καυσίμων αεριωθουμένων και

στ) την πώληση υγραερίου (LPG).

Μια μειοψηφία διαφωνεί με την Επιτροπή στο στοιχείο δ).

3. Τα περισσότερα μέλη της συμβουλευτικής επιτροπής συμφωνούν με την Επιτροπή ότι η (οι) οικεία(-ες) αγορά(-ές) προϊόντων για:

α) τη χονδρική πώληση βενζίνης με μόλυβδο και αμόλυβδης βενζίνης, πετρελαίου κίνησης (ντίζελ) και πετρελαίου θέρμανσης είναι είτε περιφερειακές είτε εθνικές, αλλά ότι μπορεί να παραμείνει ανοιχτός ο ακριβής ορισμός της γεωγραφικής αγοράς·

β) την παροχή αποθηκευτικών εγκαταστάσεων σε εισαγωγικές αποθήκες που συνδέονται με μέσα μεταφοράς χύδην είναι περιφερειακή·

γ) τη μεταφορά διϋλισμένων προϊόντων πετρελαίου μέσω αγωγού είναι περιφερειακή·

δ) την πώληση καυσίμων σε αυτοκινητοδρόμους είναι είτε περιφερειακή είτε εθνική, αλλά ότι μπορεί να παραμείνει ανοιχτός ο ακριβής ορισμός της γεωγραφικής αγοράς·

ε) την πώληση καυσίμων αεριωθουμένων είναι χωριστή για κάθε αεροδρόμιο και

στ) την πώληση υγραερίου είναι εθνική.

Μια μειοψηφία διαφωνεί με την Επιτροπή στα στοιχεία δ) και στ). Μια άλλη μειοψηφία απέχει στο στοιχείο ε).

4. Τα περισσότερα μέλη της συμβουλευτικής επιτροπής συμφωνούν με την Επιτροπή ότι η συγκέντρωση οδηγεί στη δημιουργία δεσπόζουσας θέσης:

α) στη γαλλική ή την περιφερειακή αγορά χονδρικής πώλησης βενζίνης με μόλυβδο, αμόλυβδης βενζίνης, πετρελαίου κίνησης (ντίζελ) και πετρελαίου θέρμανσης·

β) στις περιφερειακές αγορές παροχής αποθηκευτικών εγκαταστάσεων σε εισαγωγικές αποθήκες που συνδέονται με μέσα μεταφοράς χύδην·

γ) στις περιφερειακές αγορές τη μεταφορά διϋλισμένων προϊόντων πετρελαίου μέσω αγωγού·

δ) στη γαλλική ή την περιφερειακή αγορά πώλησης καυσίμων σε αυτοκινητοδρόμους·

ε) στην αγορά καυσίμων αεριωθουμένων στα αεροδρόμια Toulouse-Blagnac και Lyon-Satolas και

στ) στη γαλλική αγορά υγραερίου (LPG),

εξαιτίας της οποίας θα υπάρξει σοβαρή παρεμπόδιση της άσκησης πραγματικού ανταγωνισμού εντός της κοινής αγοράς.

Μια μειοψηφία απέχει στο στοιχείο ε).

5. Η συμβουλευτική επιτροπή συμφωνεί με την Επιτροπή ότι η συγκέντρωση δεν οδηγεί στη δημιουργία ή την ενίσχυση δεσπόζουσας θέσης στις αγορές θείου και αιθυλενίου.

6. Η συμβουλευτική επιτροπή συμφωνεί με το σχέδιο απόφασης της Επιτροπής ότι οι προτεινόμενες δεσμεύσεις όπως ερμηνεύονται στο σχέδιο απόφασης δεν αίρουν όλες τις ανταγωνιστικές ανησυχίες της συγκέντρωσης που επισημαίνονται στο σχέδιο απόφασης.

7. Η συμβουλευτική επιτροπή συμφωνεί με την Επιτροπή ότι:

α) οι υποβληθείσες δεσμεύσεις, σύμφωνα με την ανάλυση της Επιτροπής στη συνεδρίαση της Συμβουλευτικής Επιτροπής της 24ης Ιανουαρίου, και στην αναθεωρημένη μορφή τους κατόπιν των αποτελεσμάτων της "δοκιμής αγοράς", σύμφωνα με την ανάλυση της Επιτροπής στη συνεδρίαση της 1ης Φεβρουαρίου, αίρουν όλες τις ανταγωνιστικές ανησυχίες που επισημάνθηκαν στο σημείο 4 και

β) εφόσον πληρούνται όλες οι υποβληθείσες δεσμεύσεις, η κοινοποιηθείσα πράξη κρίνεται συμβιβάσιμη με την κοινή αγορά και τη λειτουργία της συμφωνίας ΕΟΧ.

8. Η συμβουλευτική επιτροπή συνιστά τη δημοσίευση της γνώμης της στην Επίσημη Εφημερίδα των Ευρωπαϊκών Κοινοτήτων.